Slovenská poľnohospodárska univerzita v Nitre a Univerzita veterinárneho lekárstva v Košiciach  vychovávajú vysokoškolsky vzdelaných odborníkov najmä  pre 
rezort pôdohospodárstva. Pre zlepšenie pedagogicko-výchovného procesu boli zriadené školské poľnohospodárske podniky, ktoré sú účelovými zariadeniami uvedených vysokých škôl. Školské podniky univerzít pri výchove študentov vo výrobných prevádzkach demonštrujú predstihovú úroveň hospodárenia na pôde, ktorá však bez dotačných zdrojov  nie je možná.
         
           Rezort pôdohospodárstva v záujme skvalitnenia výchovno-vyučovacieho procesu na univerzitách, resp. v školských poľnohospodárskych podnikoch v Nitre a Zemplínskej Teplici, ako aj vo väzbe školy a praxe by sa mal aspoň čiastočne podielať na vytváraní  podmienok hospodárenia. Minister školstva SR  listom  číslo 1934/2001-sekr. požiadal ministra pôdohospodárstva SR o poskytnutie finančných prostriedkov na zabezpečenie vyššej úrovne výchovno-vzdelávacieho procesu. Dňa 4. októbra 2001 na 30. porade vedenia Ministerstva pôdohospodárstva SR bolo odsúhlasené poskytnutie prostriedkov z kapitoly Ministerstva pôdohospodárstva SR vo výške 6 000 tis. Sk presunom z dotácií pre podnikateľské subjekty v poľnohospodársko-potravinárskom komplexe do kapitoly Ministerstva školstva SR.   

          Nadväzne na uvedené, Ministerstvo pôdohospodárstva SR žiada  v rozpočte kapitoly Ministerstva pôdohospodárstva SR v roku 2001 vykonať toto rozpočtové opatrenie:
            
-	znížiť výdavky kapitoly Ministerstva pôdohospodárstva SR a to bežné výdavky  v skupine položiek  bežné transfery podnikateľským subjektom v poľnohospodársko-potravinárskom komplexe v sume 6 000  tis. Sk a súčasne zvýšiť výdavky kapitoly Ministerstva školstva SR  v skupine položiek bežné transfery príspevkovým organizáciam v sume 6 000 tis. Sk. 
         
           Pre vyčíslenie  výšky   potrebných   finančných   prostriedkov  sme  vychádzali 
z  Výnosov Ministerstva  pôdohospodárstva  SR č.  3809/1/2000-100 (§ 6 a 7) a  3809/2/2000-100 (§ 3, 4, 5 a 6) o podpore  podnikania  v  poľnohospodárstve. V zmysle uvedených výnosov ide o vyčlenenie finančných prostriedkov na vybrané druhy dotácií tak, aby školské poľnohospodárske podniky boli konkurencieschopné v porovnaní s ostatnými subjektami hospodáriacimi na pôde. Finančné prostriedky budú podľa špecifikácie uvedených školských poľnohospodárskych podnikov použité predovšetkým na: (v tis. SK)

                                                                              ŠPP Nitra   ŠPP Z.Teplica     Spolu
-dotácie na kompenzačné platby 
  v živočíšnej výrobe (mlieko)                                2 800           1 400                 4 200
- dotácie na chov oviec a kôz                                   250              100                    350
- vyrovnávacie platby v rastlinnej výrobe                  950              500                 1 450

   celkom                                                                 4 000          2 000                  6 000
        
          Realizácia tohto opatrenia nepodmieni zvýšenie nárokov na výdavky štátneho rozpočtu na rok 2001  a  pomôže skvalitniť výchovno-vzdelávací proces na univerzitách v oblasti poľnohospodárskej výroby.